Agder Vitenskapsakademi

**Agder Vitenskapsakademi** (**AVA**) er et vitenskapsakademi etablert i Agder i 2002. AVAs formål er å fremme alle former for vitenskapelig virksomhet og forståelsen for vitenskapens betydning. Virksomhetens formål søkes realisert ved bl.a. å arrangere møter, konferanser og foredrag, å arrangere prisoppgaver og dele ut priser, samt å bistå og formidle studieplasser ved samarbeidende læresteder i inn- og utland og legge til rette for utveksling av forskere. 

AVA er et allmennakademi, dvs. at det omfatter alle vitenskaper, i motsetning til spesialakademier, som tar for seg et begrenset fagområde (f.eks. teknologi, som Norges Tekniske Vitenskapsakademi , som for øvrig AVA har hatt et tett samarbeid med i flere år) eller et geografisk område (som f.eks. Norges Vitenskapsakademi for Polarforskning ). Som allmennakademi er dermed AVA på linje med DNVA i Oslo og DKNVS i Trondheim. 

## Kongelig beskytterskap
Fra 2016 er HKH Kronprinsesse Mette-Marit kongelig beskytter for Akademiet.  

## Organisering og lokalisering
Styret i AVA består av fem medlemmer, som velges av årsmøtet for en toårsperiode. Akademisekretæren, som velges av årsmøtet hvert år, er styrets sekretær og daglig leder av Akademiets virksomhet. 
Akademiet har fra starten i 2002 hatt fri stasjon for sitt sekretariat ved Universitetet i Agder. AVA holder til i General Oscar Wergelands hus på Gimlemoen i Kristiansand, med besøksadresse Universitetsveien 10.

## Medlemstall
AVA har i overkant av 300 innvalgte medlemmer, som representerer alle vitenskapsgrener og kunstarter.  

## Logo og diplom
Avdøde Kjell Nupen var medlem, og han har designet AVAs logo og medlemsdiplom. 

## Prisutdelinger
Som det eneste av de tre større allmennakademiene har AVA fra 2004 hvert år delt ut en egen pris for populærvitenskapelig formidling. Av de vitenskapelige prisene som AVA juryerer og deler ut, er to finansiert av Sørlandets kompetansefond, og kalles derfor "Sørlandets kompetansefonds forskningspris" og "Sørlandets kompetansefonds populærvitenskapelige pris". Disse årlige prisene alternerer mellom de to såkalte "kulturer" innen forskning – det matematisk-naturvitenskapelige området og det humanvitenskapelige – slik at det ene året går forskningsprisen til det matematisk-naturvitenskapelige området og den populærvitenskapelige til det humanvitenskapelige, det neste året omvendt. AVA deler også ut en årlig pris til yngre forskere: denne alternerer også mellom det matematisk-naturvitenskapelige området og det humanvitenskapelige. 

Prisene er med på å definere en standard for god forskning, de har vist seg viktige i forskerkarrieren til både yngre og eldre forskere, og de har spredt kunnskap om prisvinnernes forskning ut på tvers av vitenskapsgrener. AVA har tett samarbeid og nær kontakt med flere andre nordiske akademier, særlig i Sverige. Enkelte søsterakademier både i Norge og Sverige, som kan ha en historie så langt tilbake som til 1700-tallet, kopierer og tar etter noe av AVAs praksis. Det kan f.eks. gjelde AVAs gruppeinndeling av medlemmer, og hvordan nye medlemmer tas imot i Akademiet. 

## Deleier i Xristos Research Centre (Hellas)
Fra 2004 har AVA vært andelseier i Xristos Research Centre på den greske øya Lesbos i Egeerhavet. Dette er et senter etablert av AVA og andre institusjoner og privatpersoner, med studioleiligheter og gode fasiliteter for uforstyrret forskningarbeid. AVA har avtaler med to søsterakademier, Det Kongelige Norske Videnskabers Selskab i Trondheim og Kungliga Gustav Adolfs Akademien i Uppsala, om at deres medlemmer kan bruke AVAs andelsleilighet ved Xristos Research Centre.

## Referanser


## Eksterne lenker